Nog steeds geen duidelikheid oor welsynsbetalingsBathabile Dlamini, minister van maatskaplike ontwikkeling (Foto: ANA) Scopa (die staande komitee oor openbare rekeninge in die parlement) het gesê hy is besorg oor die Suid-Afrikaanse agentskap vir maatskaplike sekerheid (Sassa) se gereedheid om teen 2018 ŉ nuwe diensverskaffer aan te stel om die betaling van welsynstoelae te behartig. Scopa, die portefeuljekomitee oor maatskaplike ontwikkeling en Sassa het Dinsdagaand vergader oor nakoming met die uitspraak in die konstitusionele hof dat die dienste van Cash Paymaster Services (CPS) uitgefaseer word en ŉ alternatiewe diensverskaffer aangestel word. Die hoogste hof in die land het vroeër vanjaar uitspraak gelewer oor die aanstelling van ŉ nuwe diensverskaffer om die betaling van welsynstoelaes te behartig nadat CPS se kontrak in Maart tot ŉ einde sou kom. Die konstitusionele hof het die kontrak verleng tot Maart 2018. Dit volg nadat Sassa versuim het om CPS uit te faseer ná ŉ uitspraak in 2014 dat die CPS-kontrak ongeldig was. Bathabile Dlamini, minister van maatskaplike ontwikkeling, wat in die parlement moes verskyn om vrae te beantwoord, het versuim om op te daag en het aan die parlement gesê sy moes ŉ geleentheid in Durban bywoon. Sassa se nuwe waarnemende uitvoerende hoof, Pearl Bhengu, het daarna toestemming ontvang om ŉ aanbieding te doen voor Scopa en lede van die portefeuljekomitee. Sassa kon tydens die voorlegging egter nie enige duidelikheid gee oor die gesprekke met die Suid-Afrikaanse Poskantoor (Sapo) nie. Sapo het aangebied om die betalings te behartig. Sassa kon tydens die voorlegging ook nie besonderhede verskaf oor dit wat Sassa en dit wat Sapo doen nie. Scopa is besorg dat die agentskap onseker is of nie in staat is om ŉ geloofwaardige alternatief tot CPS te vind nie. Bhengu het aan Scopa gesê sy kan nie besonderhede verskaf nie, omdat die agentskap weer met Sapo moet vergader om die kontrak te bespreek. “Ons onderhandel nog oor die getalle wat betref die R6,4 miljard ontwikkeling van die betaalstelsel.” Scopa voer aan Sassa sleep voete en het daarop gewys dat daar slegs vyf maande oor is voor die sperdatum van Maart 2018 aanbreek en dat daar steeds geen duidelikheid is oor die pad vorentoe nie. Bhengu het gesê Sassa is besorg dat Sapo nie oor die nodige betalingstoerusting beskik nie. Sy het gesê die agentskap betaal maandeliks welsynstoelaes ter waarde van R10 miljard en hulle is besorg dat die geld veilig gehou moet word. “Die bieër moet jaarliks ŉ minimum van 4,2 miljoen kaarte kan verskaf. Sapo kan slegs 10 000 per dag aanbied, dis 2,4 miljoen in ŉ jaar.” Bhengu het gesê Sapo het ook versuim om bekend te maak wie die kaarte sal verskaf “en dit beteken dat die bekwaamheid van die verskaffer nie geassesseer kan word nie”. Die Demokratiese Alliansie het intussen gesê hy sal Rosemary Capa, voorsitter van die portefeuljekomitee oor maatskaplike ontwikkeling, skriftelik versoek dat sy minister Dlamini formeel sal dagvaar om in die parlement te verskyn.